Selfs gehoorverlies kon nie haar musiekdroom kelderAlida het onlangs ook haar derde enkelsnit “Nog ‘n kans” uitgereik. (Foto: Alida Music SA/Facebook) As God ŉ doel met jou lewe het, gaan geen struikelblok of persoon jou verhoed om daardie doelwit te bereik nie. Dít is die getuienis van die sangeres Alida Luus wat as kleuter reeds van ŉ sangloopbaan gedroom het. Tog het dit gelyk of gehoorprobleme daardie droom in ŉ stadium heeltemal sou kelder. “Ek het in gr. 1 my heel eerste ooroperasie gehad en daarna het nog 23 ander prosedures gevolg. ŉ Volle 12 van hierdie operasies het in slegs een jaar tussen gr. 1 en gr. 2 plaasgevind,” vertel Alida. Haar oordromme het gebars terwyl sy in die swembad baljaar het en ŉ oorspesialis het bepaal dat sy dreineringspypies (grommets) moet kry. Die prosedure het ongelukkig nie permanent gehelp nie, want dit het kort-kort uitgeglip en dan moes daar weer nuwes ingesit word. Op 12-jarige ouderdom het Alida egter vir haar ma gesê sy sukkel nou erg om te hoor. “My ma moes op my skree om my aandag te kry, of aanhoudend herhaal wat sy gesê het en die televisie moes kliphard gestel wees voordat ek die uitsending kon volg.” Een van die land se top-oorspesialiste het bevind haar gehoor verswak en dat die skade permanent is. Die beentjies in haar ore was aan’t verbrokkel. Dit was ook die rede vir haar aanhoudende oorpyn. Die beentjies kon met kunsmatige beentjies vervang word, maar dit sou nie haar gehoor herstel nie – ŉ geweldige terugslag vir ŉ jong meisie wat daarvan gedroom het om die wêreld met haar sang te verower. Alida sê in die twee weke voor die operasie het sy gebid. “Ek het vir almal gesê die Here sal nie vir my ŉ talent gee en dit op hierdie manier wegneem nie. Ek het net geweet ek moet sing, en die Here gaan my genees.” Tog het almal vir Alida op die ergste probeer voorberei. “Ek het geweier om te ‘hoor’ wat hulle vir my sê, want ek het geglo.” Die laaste skanderings voor die operasie het gewys Alida se ore het heeltemal herstel en daar was selfs geen bewyse dat sy ooit gehoorprobleme gehad het nie. Vandag kan Alida getuig en vir mense vertel God het haar genees. Op hoërskool kon sy uiteindelik sanglesse begin neem en as gr. 9-leerder het sy saam met vier ander tieners deel geword van Victory 5, Suid-Afrika se eerste tienerpopgospelgroep. “Dit was die lekkerste tyd van my lewe. Ek het toe vir die eerste keer die kans gehad om net ŉ kind te wees en my passie uit te leef.” Alida is tans ŉ derdejaaronderwysstudent in die grondslagfase wat aan die Noordwes-Universiteit studeer. Skool was nie altyd ŉ maklike ervaring vir haar nie, want sy is op laerskool oor haar sangdroom gespot. Haar gehoorverlies het ook aanvanklik leerprobleme veroorsaak, en sy was dikwels siek wat beteken het dat sy baie skooldae misgeloop het. Later is sy ook geterg omdat sy deel van ŉ gospelgroep was. Alida glo egter dat sy as onderwyseres ŉ verskil in kinders se lewe kan maak. “Ek wil graag met kinders werk wat voel hulle pas glad nie in op skool nie. Elke kind het maar iets waarmee hy of sy sukkel, maar ek weet dit kan oorkom word. As ek ŉ verskil in so ŉ kind se lewe maak, het ek my doel op aarde bereik.” Alida saam met die akteur, sanger en radio-omroeper, Francois van Rensburg, in ‘n skermgreep uit haar jongste musiekvideo. (Foto: Alida Music SA/Facebook) Tussen die studie deur het Alida pas haar derde enkelsnit, “Nog ŉ kans”, uitgereik en boonop ook ŉ musiekvideo daarvoor laat vervaardig. Sy beskryf dit as ŉ folk-rock-liedjie wat pasgemaak is vir haar ryk rasperstem. Roux Cloete het haar gehelp om die lied te skryf, wat gaan oor ŉ vrou wat alles in die stryd werp om haar verhouding te laat werk. “Ek is baie trots op die snit omdat ek dit aanvanklik heeltemal op my eie geskryf het. Roux het my gehelp om dit te toonset en om alles mooi te laat vloei.” Hoewel dit ŉ liefdeslied is, het dit op veel meer betrekking as net die liefde, só glo Alida. “Ek glo dat mense van alle ouderdomme by die tema sal kan aanklank vind.” Kyk die musiekvideo van “Nog ŉ kans” hier: